съгласно процедурата за изменение на настоящото споразумение.
 5. Преди даден продукт да попадне в обхвата на СОСП, се прилага съответното съществуващо законодателство на страните, като се вземат предвид разпоредбите на Споразумението за ТПТ.
 Член 58
 Маркиране и етикетиране
 1. Без да се засягат членове 56 и 57 от настоящото споразумение по отношение на техническите регламенти, свързани с изискванията за етикетиране или маркиране, страните потвърждават принципите на член 2, параграф 2 от Споразумението за ТПТ, съгласно които тези изисквания не се изготвят с цел или по начин, създаващи ненужни пречки пред международната търговия. За тази цел изискванията за етикетиране или маркиране не трябва да бъдат по-ограничителни по отношение на търговията, отколкото е необходимо за постигане на законна цел, като се имат предвид рисковете, които би създало непостигането на такава цел.
 2. По-специално по отношение на задължителното маркиране или етикетиране страните се споразумяват, че:
 а)
 ще се стремят да облекчат изискванията си за маркиране или етикетиране, освен когато те са необходими за приемането на достиженията на правото на ЕС в тази област и за маркирането и етикетирането за защита на здравето, на безопасността или на околната среда, или поради други разумни цели на държавната политика;
 б)
 една страна може да определи формата на етикетиране или маркиране, но няма да изисква каквото и да било предварително одобрение, регистриране или сертифициране на етикети; и
 в)
 страните си запазват правото да изискват информацията върху етикетите или маркировките да бъде представена на изрично указан език.
 ГЛАВА 4
 Санитарни и фитосанитарни мерки
 Член 59
 Цел
 1. Целта на настоящата глава е да се улесни търговията със стоките, попадащи в обхвата на санитарните и фитосанитарните мерки между страните, като същевременно се опазва животът или здравето на хората, животните и растенията, като:
 а)
 се гарантира пълна прозрачност по отношение на санитарните и фитосанитарните мерки, приложими към търговията;
 б)
 се сближи украинското законодателство с това на ЕС;
 в)
 се признае здравният статус на животните и растенията в страните и се прилага принципът на регионализация;
 г)
 се създаде механизъм за признаване на еквивалентността на поддържаните от страна санитарни и фитосанитарни мерки;
 д)
 се прилагат по-задълбочено принципите на Споразумението за СФМ;
 е)
 се създадат механизми и процедури за улесняване на търговията; и
 ж)
 се подобрят комуникацията и сътрудничеството между страните относно санитарните и фитосанитарните мерки.
 2. С настоящата глава се цели също така постигане на общо разбиране между страните относно стандартите в областта на хуманното отношение към животните.
 Член 60
 Многостранни задължения
 Страните потвърждават своите права и задължения по силата на Споразумението за СФМ.
 Член 61
 Приложно поле
 Настоящата глава се прилага по отношение на всички санитарни и фитосанитарни мерки на дадена страна, които могат пряко или косвено да засегнат търговията между страните, включително мерките, изброени в приложение IV към настоящото споразумение.
 Член 62
 Определения
 За целите на настоящата глава се прилагат следните определения:
 1.
 „санитарни и фитосанитарни мерки“ означава мерките, посочени в параграф 1 от приложение А към Споразумението за СФМ, попадащи в обхвата на настоящата глава;
 2.
 „животни“ означава сухоземните и водните животински видове, както са определени съответно в Здравния